พัฒนาสังคมและความมั่นคงของมนุษย์จังหวัดเพชรบูรณ์จัดงานวันแห่งครอบครัวและเวทีสมัชชาครอบครัว
วันนี้ (24 เม.ย.61) ที่โรงแรมโฆษิตฮิลล์  อำเภอเมืองเพชรบูรณ์  นายพิบูลย์  หัตถกิจโกศล  ผู้ว่าราชการจังหวัดเพชรบูรณ์  เป็นประธานเปิดงานวันแห่งครอบครัวและเวทีสมัชชาครอบครัวบูรณาการร่วมกับงานสมัชชาสตรีจังหวัดเพชรบูรณ์ ประจำปี 2561 พร้อมมอบเกียรติบัตรเชิดชูเกียรติบุคคลที่ทำงานด้านครอบครัวและสตรี โดยมีนางวัชรี ศรีเสือ รักษาราชการพัฒนาสังคมและความมั่นคงของมนุษย์จังหวัดเพชรบูรณ์ กล่าวรายงาน พร้อมด้วยนายอดิเทพ กมลเวชช์  ปลัดจังหวัดเพชรบูรณ์  อัยการจังหวัดเพชรบูรณ์ หัวหน้าส่วนราชการ  ศูนย์พัฒนาครอบครัวในชุมชน องค์กรสตรี องค์กรเครือข่ายภาคเอกชน  อพม.  สภาเด็กและเยาวชน และประชาชนเข้าร่วม


นางวัชรี  ศรีเสือ  รักษาราชการพัฒนาสังคมและความมั่นคงของมนุษย์จังหวัดเพชรบูรณ์ กล่าวว่า คณะรัฐมนตรีที่มีมติเห็นชอบและอนุมัติให้ วันที่ 14 เมษายนของทุกปี เป็นวันแห่งครอบครัว และให้เดือนเมษายนเป็นเดือนแห่งการจัดกิจกรรมเนื่องในวันแห่งครอบครัว กระทรวงพัฒนาสังคมและความมั่นคงมนุษย์ โดยกรมกิจการสตรีและสถาบันครอบครัว ได้กำหนดจัดงานวันแห่งครอบครัวขึ้นอย่างต่อเนื่องเป็นประจำทุกปี ซึ่งในปี 2561 ได้กำหนดจัดงานขึ้นภายใต้แนวคิด "พลังครอบครัวไทยใจอาสา" เพื่อส่งเสริมให้ครอบครัวไม่ทอดทิ้งสมาชิกคนใดในครอบครัว  รวมถึงไม่ทอดทิ้งครอบครัวใดในสังคมให้เผชิญปัญหา หรือภาวะวิกฤตเพียงลำพัง โดยมีวัตถุประสงค์ เพื่อรณรงค์ให้ทุกภาคส่วน ร่วมขับเคลื่อนกิจกรรม สร้างความตระหนักถึง คุณค่า ความสำคัญของครอบครัวและสตรี  ส่งเสริมกระบวนการมีส่วนร่วมของภาคีเครือข่ายทั้งภาครัฐภาคเอกชนและประชาชน เพื่อจัดทำข้อเสนอของจังหวัดในประเด็นด้านครอบครัวและสตรี  เกิดการผลักดันไปสู่การกำหนดนโยบายยุทธศาสตร์  แนวทางในการดำเนินงานส่งเสริมพัฒนาสตรี ครอบครัว เพื่อยกย่องและเชิดชูเกียรติบุคคลที่ทำงานด้านสตรี  ครอบครัว และบุคคลดีเด่นด้านการพัฒนาครอบครัวในจังหวัดเพชรบูรณ์ให้เป็นที่ประจักษ์แก่สังคม